Zuma: Vordering gemaak sedert 1994Pres. Jacob Zuma. Foto: Siyabulela Duda, departement van kommunikasie “Sedert 1994 het die demokraties verkose regering daarop gefokus om historiese ongeregtighede aan te spreek en nuwe instellings geskep om ‘n demokratiese samelewing te bou gegrond op die beginsels van nie-rassigheid en nie-seksisme,” het Zuma gesê. “Aansienlike vordering is gemaak op die gebiede van aanspreeklikheid, politieke stabiliteit, doeltreffendheid in die regering, regulatoriese gehalte, integriteit, die legitimiteit van die staat, en die oppergesag van die reg.” Hy het bygevoeg dat konkrete stappe gedoen is om wetgewing, wat op apartheid gegrond was, te verander. Volgens Zuma het die aftakeling van die wetlike raamwerk van apartheid en die transformasie van staatsinstellings gelei tot die verbetering van miljoene mense se lewensomstandighede. “Tydens die eerste tien jaar van demokrasie, is 789 wette of wysigings wat daarop gemik is om die Suid-Afrikaanse samelewing te transformeer, deur die Parlement goedgekeur. Ons het hoofstuk 9-instellings geskep om grondwetlike demokrasie en menseregte te beskerm en te versterk. “Die ANC-regering het nuwe institusionele reëlings en strukture in plek om rassisme, rassediskriminasie, xenofobie en verwante onverdraagsaamheid teen te staan, op grond van die Vryheidsmanifes en die Grondwet.” Zuma het ‘n beroep gedoen op ANC-lede om te verenig. “As ANC-lede moet ons die waardes van die Vryheidsmanifes en Grondwet uitleef. “Ons moet eenheid, nie-rassigheid, dissipline en die onbaatsugtige toewyding aan die bou van ‘n beter Suid-Afrika vir almal, bevorder. Ons moet almal in ons land omhels, veral diegene in nood en dié wat swaarkry,” het Zuma onder luide toejuiging gesê.